
Poslovni broj 15 St-537/18-8

U    I M E    R E P U B L I K E     H R V A T S K E

R J E Š E N J E
	
	Trgovački sud u Rijeci, OIB 88785964957, po sucu pojedincu Danieli Korlević, odlučujući o prijedlogu Financijske agencije, Regionalni centar Rijeka, Podružnica Rijeka, F. Kurelca 8, za otvaranje stečajnog postupka nad dužnikom BELAERA društvo s ograničenom odgovornošću za građenje, ugostiteljstvo i druge poslovne usluge, Rijeka, Silva Milenića Lovre 13, OIB 11067736108, dana 19. studenoga 2018. godine

r i j e š i o    j e

I. Obustavlja se prethodni postupak radi utvrđivanja pretpostavki za otvaranje stečajnog postupka nad dužnikom BELAERA društvo s ograničenom odgovornošću za građenje, ugostiteljstvo i druge poslovne usluge, Rijeka, Silva Milenića Lovre 13.

II. Ročište radi očitovanja o prijedlogu i rasprave o pretpostavkama za otvaranje stečajnog postupka zakazano za dan 27. studenoga 2018. godine u 9.00 sati otkazuje se kao bespredmetno.

III. Nalaže se dužniku BELAERA društvo s ograničenom odgovornošću za građenje, ugostiteljstvo i druge poslovne usluge, Rijeka, Silva Milenića Lovre 13, da u roku osam dana isplati Financijskoj agenciji Zagreb, Ulica grada Vukovara 70 naknadu troška za podnošenje prijedloga za otvaranje stečajnog postupka u iznosu 140,00 kn uvećano za porez na dodanu vrijednost na žiroračun broj: HR42 2390 0011 1000 1704 2, model: HR05, poziv na broj: 7524005- 83340459930.

Obrazloženje

Predlagatelj je podnio ovom sudu 21. rujna 2018. godine prijedlog za otvaranje stečajnog postupka nad dužnikom BELAERA društvo s ograničenom odgovornošću za građenje, ugostiteljstvo i druge poslovne usluge, Rijeka, Silva Milenića Lovre 13,  (dalje: dužnik) temeljem čl. 110. st. 1. SZ.
	Predlagatelj je u prijedlogu naveo da dužnik na dan 18. rujna 2018. godine u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana u ukupnom iznosu 33.721,09 kn u koji iznos je uračunata i kamata i naknada Financijske agencije za provedbe ovrhe i da ima jednog zaposlenika. 
	Rješenjem posl. broj St-537/18-3 od 01. listopada 2018. godine pokrenut je prethodni postupak radi utvrđivanja pretpostavki za otvaranje stečajnog postupka nad dužnikom i naloženo osobi ovlaštenoj za zastupanje dužnika Stojanu Belaić iz Rijeke, S. M. Lovre 13 u roku osam dana dostaviti sudu pisano izviješće o financijsko – gospodarskom stanju dužnika u kojem će, biti naznačeni podaci o imovini dužnika i to: popis nekretnina i pokretnina koje čine imovinu dužnika, te gdje se te stvari nalaze, gdje se nalaze i kome pripadaju tuđe stvari na kojima dužnik ima određena imovinska prava, prema kome dužnik ima kakvu novčanu ili koju drugu tražbinu, koja druga prava čine imovinu dužnika, ima li na računima dužnika i kod koga novčana sredstva i ima li dužnik kakvu drugu imovinu.
 	Podneskom od 16. studenoga 2018. godine dužnik je u spis dostavio potvrdu Financijske agencije od 15. studenoga 2018. godine (list 12 spisa) iz koje proizlazi da dužnik na dan 15. studenoga 2018. godine u Očevidniku redoslijeda osnova za plaćanje nema evidentiranih nepodmirenih obveza za plaćanje, što znači da je nakon podnošenja prijedloga za otvaranje stečajnog postupka postao sposoban za plaćanje.
	Prema čl.3. Pravilnika o vrsti i visini naknade troškova Financijske agencije u predstečajnom postupku i o visini naknade troška Financijske agencije za podnošenje prijedloga za otvaranje stečajnog postupka (Narodne novine broj 106/15, dalje: Pravilnik) visina naknade troška Financijske agencije za podnošenje prijedloga za otvaranje stečajnog postupka određuje se u iznosu 140,00 kn, uvećanom za porez na dodanu vrijednost, a naknada se Financijskoj agenciji naplaćuje na žiroračun naveden u točki IV. izreke rješenja. 
Valjalo je stoga, temeljem čl.128. st.9. SZ-a i čl.3. Pravilnika odlučiti kao u izreci rješenja.	 

U Rijeci, 19. studenoga 2018. godine

							                     Sudac
					              Daniela Korlević 
	  
UPUTA O PRAVNOM LIJEKU:
	Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se izjavljuje u dva primjerka u roku od osam dana od dostave prvostupanjskog rješenja. Dostava se smatra obavljenom istekom osmoga dana od dana objave pismena na mrežnoj stranici e-Oglasna ploča, a o žalbi odlučuje Visoki trgovački sud Republike Hrvatske. 

